《沁园春 其二 哭云期用高青丘韵》
清代·王策

畴昔偕君，说剑论文，心真快哉。忆几番觞咏，拍肩花市；

有时块垒，对哭荒台。岁月难留，君今去矣，鬼厌人憎剩不才。

谁同调，但一身芒刺，两眼氛埃。

金兰旧谱封苔。咽泪向、陈根滴草莱。盼九霄笙鹤，君其小驻；

百年旦暮，我亦旋来。如或不然，悠悠隔世，后死何时释此哀。

银笺字，是风流手迹，那忍重开。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。